b'\n_START_ARTICLE_\nLoratadin\n_START_SECTION_\nZgodovina\n_START_PARAGRAPH_\nU\xc4\x8dinkovino je razvilo farmacevtsko podjetje Schering-Plough, z namenom utr\xc5\xbeenja antihistaminskega zdravila, ki ne izkazuje sedativnega delovanja ter bi imel zato velik prodajni potencial. Ob predaji registracijske dokumetacije na ameri\xc5\xa1ki Urad za prehrano in zdravila je omenjeni urad \xc5\xbee odobril sorodno zdravilo terfenamid. Zdravilo je bilo sprva na voljo le na recept, kasneje pa postalo dostopno tudi kot recepta prosto zdravilo._NEWLINE_Kasneje je pri\xc5\xa1la na tr\xc5\xbei\xc5\xa1\xc4\x8de tudi u\xc4\x8dinkovina desloratadin, ki je aktivni presnovek loratadina.\n_START_SECTION_\nIndikacije\n_START_PARAGRAPH_\nLoratadin se uporablja za simptomatsko laj\xc5\xa1anje alergijskih bolezni, kot so seneni nahod, koprivnica, kroni\xc4\x8dna idiopati\xc4\x8dna koprivnica in druge oblike ko\xc5\xbenih alergij.\n_START_SECTION_\nNe\xc5\xbeeleni u\xc4\x8dinek\n_START_PARAGRAPH_\nLoratadin sicer velja za antihistaminik brez sedativnega delovanja, a pri nekaterih bolnikih \xc5\xa1e vedno povzro\xc4\x8da znatno sedacijo in zavoro psihomotori\xc4\x8dnih aktivnosti. Sicer je u\xc4\x8dinek manj izra\xc5\xbeen kot pri starej\xc5\xa1ih antihistaminikih, ker v veliko manj\xc5\xa1em obsegu prehaja krvno-mo\xc5\xbegansko pregrado. \xc4\x8ceprav se zaspanost ob obi\xc4\x8dajnem 10-miligramskem odmerku pojavlja redko, morajo biti bolniki pozorni na vpliv na njihove sposobnosti za vo\xc5\xbenjo in podobne dejavnosti. Pri bolnikih, ki so v preteklosti izkusili sedativne ne\xc5\xbeelene u\xc4\x8dinke zdravila, je potrebno izogibanje so\xc4\x8dasnemu u\xc5\xbeivanju alkohola, saj lahko le-ta pove\xc4\x8da zaspanost._NEWLINE_Drugi ne\xc5\xbeeleni u\xc4\x8dinki so \xc5\xa1e glavobol in antimuskarinski u\xc4\x8dinki, na primer zastoj se\xc4\x8da, suha usta, motnje vida in motnje prebavil.\n_START_SECTION_\nMehanizem delovanja\n_START_PARAGRAPH_\nLoratadin je tricikli\xc4\x8dni antihistaminik, ki deluje kot selektivni inverzni agonist na perifernih histaminskih receptorjih H\xe2\x82\x81. Spro\xc5\xa1\xc4\x8danje histamina je namre\xc4\x8d vzrok ko\xc5\xbenih alergijskih reakcij.'